
Резюме: В настоящият доклад са анализирани основните фактори, които пораждат недостиг на квалифицирана работна сила, сред които демографските промени, миграционните процеси, несъответствието между образователната система и потребностите на пазара на труда, както и ускореното технологично развитие. Разгледани са съвременни стратегии за преодоляване на недостига на квалифицирани специалисти Изследването доказва, че човешкият капитал представлява стратегически ресурс за устойчивото развитие на организациите, а ефективното управление на квалифицираните кадри е ключов фактор за дългосрочната организационна устойчивост, икономическия растеж и създаването на конкурентно предимство.

Abstract: This report analyzes the main factors that cause a shortage of qualified labor, including demographic changes, migration processes, the mismatch between the education system and the needs of the labor market, as well as accelerated technological development. Modern strategies for overcoming the shortage of qualified specialists are examined. The study proves that human capital is a strategic resource for the sustainable development of organizations, and the effective management of qualified personnel is a key factor for long-term organizational sustainability, economic growth and the creation of competitive advantage.

В условията на глобализация, ускорено технологично развитие и динамични промени на пазара на труда, човешкият капитал се утвърждава като един от най-значимите стратегически ресурси за развитието и конкурентоспособността на организациите. Все по-често успехът им се определя не толкова от наличието на материални и финансови ресурси, колкото от способността им да привличат, развиват и задържат висококвалифицирани специалисти. В този контекст, недостигът на квалифицирани кадри се превръща в едно от най-сериозните предизвикателства пред устойчивото развитие както на отделните организации, така и на националните икономики [1].
През последните години проблемът с липсата на квалифицирана работна сила придобива глобални измерения. Демографските промени, застаряването на населението, намаляващият брой на хората в трудоспособна възраст, миграционните процеси, ускорената дигитализация и несъответствието между придобитите знания и потребностите на бизнеса водят до значителен дисбаланс между търсенето и предлагането на квалифицирани специалисти. Близо две трети от работодателите определят недостига на квалифицирани кадри като една от основните пречки пред развитието на организациите през следващите години [2]. Аналогични изводи се съдържат и в анализите на „Labour and skill shortages remain at very high levels, particularly in some key sectors such as health care and information and communication“, „Structural factors change skill needs and create labour shortages“ [3]  и International Labour Organization [4], които подчертават, че инвестициите в човешкия капитал са определящ фактор за устойчивият икономически растеж и повишаването на производителността.
За България проблемът има особено значение поради неблагоприятните демографски тенденции, отрицателния естествен прираст, емиграцията на млади и квалифицирани специалисти и все по-осезаемия недостиг на кадри в ключови икономически сектори. Данните на Националния статистически институт (НСИ), Агенцията по заетостта (АЗ) и Европейската комисия (ЕК) показват, че редица отрасли – индустрия, информационни технологии, здравеопазване, образование, строителство и транспорт – изпитват сериозни затруднения при намирането и задържането на квалифицирани служители. Това поставя организациите пред необходимостта да разработват нови подходи за управление на човешките ресурси и да инвестират в развитието на своите служители.
Недостигът на квалифицирани кадри оказва пряко въздействие върху икономическите, социалните и екологичните аспекти на устойчивото развитие. Намаляването на производителността, затрудненото внедряване на иновации, увеличаването на разходите за подбор и обучение, по-високото текучество на персонала и затрудненото изпълнение на стратегическите цели ограничават способността на организациите да постигат устойчив растеж и да създават дългосрочна стойност за заинтересованите страни. От друга страна, организациите, които успешно управляват човешкия капитал чрез ефективни политики за обучение, кариерно развитие, мотивация и задържане на талантите, постигат по-висока конкурентоспособност и по-голяма организационна устойчивост [5].
Целта на настоящия доклад е да се анализира влиянието на недостига на квалифицирани кадри върху икономическата, социалната и организационната устойчивост на съвременните организации, както и да се предложат ефективни подходи за преодоляване на кадровия дефицит.
Концепцията за човешкия капитал се развива активно през втората половина на XX век. Сред нейните основоположници са Теодор Шулц и Гари Бекер. Според Шулц [6] инвестициите в професионално обучение, здравеопазване и придобиване на практически умения представляват инвестиции в човешкия капитал, които повишават производителността и създават предпоставки за икономически растеж. Бекер [7,8] развива теорията, като определя човешкия капитал като съвкупност от знания, способности, умения и компетентности, които увеличават производителността на труда и генерират икономическа стойност.
В съвременната научна литература човешкият капитал се разглежда значително по-широко. Вследствие на ускорената дигитализация, автоматизацията и внедряването на технологии, базирани на изкуствен интелект, организациите все по-често се нуждаят от служители с високи аналитични способности, дигитални компетентности, умения за работа с нови технологии и готовност за непрекъснато професионално развитие.
За да се оцени реалният мащаб на проблема с недостига на квалифицирани кадри е необходимо теоретичните постановки да бъдат подкрепени с емпирични данни за развитието на пазара на труда в България. В настоящото изследване е проследена динамиката на коефициента на свободните работни места в основни икономически сектори за периода 2020–2026 г. Избраният показател позволява да се установят секторите, в които работодателите изпитват най-големи затруднения при запълването на свободните позиции. Наред с количествения показател са идентифицирани и основните дефицитни професионални направления, което позволява да се направи оценка на степента на кадровия дефицит.
Таблица 1 представя динамиката на кадровия дефицит в десет основни сектора на българската икономика. За * 2024 г. е използвана средногодишна стойност, изчислена на база на тримесечните данни (средноаритметична стойност на I–IV тримесечие), докато за ** 2025 г. (I тримесечие) и *** 2026 г. (I тримесечие; към момента няма окончателни годишни данни за 2026 г) са използвани последните налични тримесечни данни. Поради това данните за 2026 г. следва да се разглеждат като текуща, а не като окончателна годишна оценка.

	№
	Сектор
	2020
	2021
	2022
	2023
	2024*
	2025**
	2026***
	Степен на кадрови дефицит

	1
	Преработваща промишленост
	0,5
	0,8
	0,7
	0,7
	0,6
	0,8
	0,6
	Средна

	2
	Строителство
	0,6
	0,8
	0,7
	0,5
	0,6
	0,6
	0,6
	Средна

	3
	Търговия и ремонт на автомобили
	0,3
	0,5
	0,5
	0,5
	0,5
	0,7
	0,6
	Средна

	4
	Транспорт и складиране
	0,9
	0,8
	1,0
	1,0
	1,2
	1,5
	1,6
	Висока

	5
	Хотелиерство и ресторантьорство
	1,1
	0,9
	2,3
	1,4
	1,3
	3,0
	3,5
	Много висока

	6
	Информация и комуникации (ИКТ)
	0,4
	0,5
	0,7
	0,4
	0,5
	0,6
	0,5
	Средна

	7
	Финансови и застрахователни дейности
	0,6
	0,8
	0,6
	0,7
	0,8
	0,9
	0,7
	Средна

	8
	Професионални, научни и технически дейности
	0,6
	0,7
	0,7
	0,7
	0,7
	0,7
	0,8
	Средна

	9
	Образование
	0,4
	0,5
	0,4
	0,4
	0,3
	0,3
	0,3
	Структурен дефицит

	10
	Хуманно здравеопазване и социална работа
	2,3
	1,7
	1,6
	1,3
	1,2
	1,2
	1,2
	Висока


Таблица 1. Динамика на недостига на кадри в основни сектори на икономиката в България, 2020–2026 г. [14,15]
Скала на автора за степен на кадрови дефицит: до 0,49% – ниска; 0,50–0,99% – средна; 1,00–1,99% – висока; ≥2,00% – много висока.
Според Майкъл Армстронг човешките ресурси представляват стратегически актив, който създава стойност чрез знанията, уменията и ангажираността на служителите. Ефективното управление на този ресурс е предпоставка за устойчив организационен успех [9].
Концепцията за устойчиво развитие предполага балансирано развитие на икономическите, социалните и екологичните процеси. В организационен аспект устойчивото развитие се свързва с постигане на дългосрочни икономически резултати при едновременно съхраняване и развитие на човешките ресурси. Висококвалифицираните служители повишават производителността на труда; стимулират иновациите и допринасят за по-висока организационна адаптивност. Съвременните изследвания показват, че предприятията, които инвестират в обучение, преквалификация и развитие на персонала, реализират по-висока производителност, по-ниско текучество, по-висока иновативност и по-добри финансови резултати [10].
Съвременните организации все повече се оценяват чрез ESG критериите: E – Environmental (екологични); S – Social (социални); G – Governance (управление) [14], като човешкият капитал има пряка връзка със социалния компонент (Таблица 1).

	ESG фактор
	Роля на човешкия капитал
	Риск при недостиг

	Social
	Обучение и развитие
	Ниска ангажираност

	Governance
	Компетентно управление
	Слабо стратегическо управление

	Environmental
	Експерти за зелени технологии
	Забавяне на зеления преход


Таблица 2. Връзка между кадровия дефицит и ESG факторите

Недостигът на квалифицирани кадри влияе не само върху икономическите показатели, но и върху социалната устойчивост на организациите. Когато организацията няма достатъчно специалисти, съществуващите служители поемат допълнителни задачи. Това може да доведе до професионално изчерпване, намалена мотивация и по-висок риск от напускане на ключови специалисти, при което организацията губи натрупан опит, специфични знания, професионални контакти, вътрешни практики. Служителите са по-малко склонни да останат в организация, която не им предлага развитие, обучение, справедливо възнаграждение, баланс между работа и личен живот.
В теорията за стратегическото управление човешкият капитал се разглежда като ресурс, който трудно може да бъде копиран от конкурентите. За разлика от технологиите или материалните активи, знанията, организационната култура, професионалният опит и екипната работа са уникални за всяка организация. Поради тази причина организациите все по-често възприемат инвестициите в обучение като стратегическа инвестиция, а не като текущ разход. Това 
включва: развитие на професионалните компетентности; повишаване на дигиталните умения; програми за лидерско развитие; кариерно планиране; обучение през целия живот; развитие на организационната култура.
Сред основните причини за недостига на квалифицирани кадри е неблагоприятната демографска динамика. В повечето европейски държави, включително България, се наблюдават трайни тенденции на намаляване на населението, ниска раждаемост и увеличаване на дела на хората над трудоспособна възраст. Това води до свиване на работната сила и до все по-големи затруднения при осигуряването на квалифицирани специалисти.

	Показател
	Стойност

	Население над 65 години (2024)
	22%

	Очакван дял на населението над 65 години (2060)
	34%

	Очакван спад на населението 15–64 г. до 2060
	≈ 33%


Таблица 3. Демографски тенденции в България 
Източник: OECD Reviews of Labour Market and Social Policies: Bulgaria (2025) [12].

България е една от държавите в Европа, които са най-силно засегнати от неблагоприятните демографски процеси (Таблица 3). Данните на Националния статистически институт показват продължаващо намаляване на населението и неблагоприятна възрастова структура. Намалява броят на младите хора, навлизащи на пазара на труда, докато делът на служителите в предпенсионна и пенсионна възраст нараства. Това затруднява възпроизводството на човешкия капитал и създава сериозни рискове за дългосрочното развитие на организациите. Демографската криза има и икономически измерения. Организациите са принудени да увеличават възнагражденията, да инвестират повече средства в обучение и преквалификация и да въвеждат политики за задържане на служителите, което води до повишаване на разходите за управление на човешките ресурси.
Според Европейската комисия [11] през следващите десетилетия броят на хората в трудоспособна възраст в Европейския съюз ще продължи да намалява, което ще увеличава натиска върху пазара на труда и ще задълбочава недостига на кадри в ключови отрасли като здравеопазване, образование, инженерство, информационни технологии и производство.
Друга съществена причина за недостига на квалифицирани кадри е разминаването между знанията и уменията, които образователната система предоставя, и компетентностите, които работодателите изискват. Развитието на цифровите технологии, автоматизацията и изкуственият интелект водят до непрекъснати промени в съдържанието на труда. Все по-голямо значение придобиват дигиталните компетентности, аналитичното мислене, управлението на данни, работата с интелигентни системи, комуникационните умения и способността за учене през целия живот.
Според World Economic Forum [2] приблизително 39% от основните умения, необходими за изпълнение на професиите, ще се променят през следващите пет години. Това означава, че голяма част от настоящите служители ще се нуждаят от преквалификация или повишаване на квалификацията. В същото време работодателите често сигнализират, че завършващите висшите училища не притежават достатъчно практически умения, необходими за ефективно изпълнение на професионалните задължения. Липсата на достатъчно стажове, ограниченото взаимодействие между университетите и бизнеса и бързото остаряване на учебното съдържание задълбочават този проблем. 
Миграцията е друг съществен фактор за задълбочаване на кадровия дефицит. В условията на свободно движение на работна сила квалифицираните специалисти все по-често избират държави, предлагащи по-високи доходи, по-добри условия на труд и повече възможности за професионално развитие. През последните десетилетия значителен брой лекари, медицински сестри, инженери, ИТ специалисти, преподаватели и други висококвалифицирани професионалисти са избрали реализация в други европейски държави, вместо в България. Това явление, известно като „изтичане на мозъци“ (brain drain), намалява потенциала на националната икономика и създава сериозни затруднения пред работодателите. Според ILO (2024) [17]  международната мобилност на висококвалифицираната работна сила ще продължи да нараства, което ще засилва конкуренцията между организациите за привличане и задържане на таланти.
Дигиталната трансформация променя съществено изискванията към работната сила. Все повече традиционни професии се автоматизират, докато едновременно възникват нови професии, изискващи високо ниво на техническа подготовка. Разпространението на изкуствения интелект, роботизацията, големите бази от данни (Big Data), облачните технологии и Интернет на нещата (IoT) променя бизнес процесите във всички икономически сектори. Организациите все по-често търсят специалисти с комбинирани технически и управленски компетентности. Скоростта на технологичните промени значително изпреварва темповете, с които образователната система подготвя нови специалисти. Това води до траен недостиг на експерти в области като киберсигурност, анализ на данни, машинно обучение, автоматизация и разработване на софтуер [13].
Според European Commission (2024) [11] недостигът на умения и работна сила се превръща в структурен проблем, а не във временно явление, свързано с краткосрочни колебания на икономическия цикъл. Причините са свързани с намаляването на населението в трудоспособна възраст, ускорената дигитализация и необходимостта от нови компетентности. Следователно преодоляването на кадровия дефицит изисква комплексни мерки, включващи сътрудничество между държавата, образователните институции и бизнеса, както и активни политики за привличане, развитие и задържане на квалифицирани специалисти. 
От описанието по-горе можем да направим следните заключения: 
- недостигът на квалифицирани кадри представлява стратегически риск за организациите;
- кадровият дефицит влияе пряко върху производителността, иновациите и конкурентоспособността;
- човешкият капитал се превръща в ключов ресурс за устойчивото развитие;
- инвестициите в обучение и задържане на служители са стратегическа инвестиция, а не разход.
В резултат на направеният анализ е изготвен примерен модел за преодоляване или минимизиране на проблема с липсата на квалифицирани кадри върху устойчивото развитие на съвременните организации. Предложеният модел обединява основните функции по управление на човешките ресурси в единен, непрекъснат процес. Основната цел е изграждането на устойчива система за привличане, развитие, задържане и ефективно използване на човешкия капитал като източник на дългосрочно конкурентно предимство. 
Моделът разделяме на няколко етапа:
Първият етап включва анализ на бъдещите потребности от персонал в зависимост от стратегическите цели на организацията, от планираните технологични промени, очакваните необходими компетенции на служителите и развитието на пазара на труда.
Вторият етап е насочен към привличане, набиране и подбор на служители, притежаващи необходимите компетенции. За целта следва да се използват специализираните дигитални платформи, социалните мрежи, партньорства с университети, стажантски програми и привличане на кадри по препоръка на служители вече работещи в организацията. При избора се поставя акцент не само върху текущите знания, но и върху потенциала за развитие.
Третият етап засяга адаптацията на служителите и включва въвеждащо обучение на ново постъпилите служители, специализирано обучение насочено към спецификите на съответната организация, обучение чрез менторство, Тийм билдинг и интегриране в екипа. Ефективната адаптация съкращава периода до достигане на висока продуктивност и намалява риска от ранно напускане.
Четвъртият етап обхваща обучението на служителите. Организират се специализирани професионални обучения, курсове за повишаване на дигиталните компетенции и за управление на проекти. Подобряване на лидерските умения. Прилагане на стратегията за учене през целия живот т.е. обучението следва да бъде непрекъснат процес, а не спорадично събитие. 
На петият етап се определят и формират ключовите компетенции, които служителите трябва да притежават. Въвеждат се дефиниции за всяка конкретна компетентност. Съставят се индивидуални планове за развитие на всеки от служителите на база водещите му таланти и способности. Компетентностният модел позволява по-добро съответствие между изискванията на длъжността и способностите на служителя.
Шестият етап е отреден за оценка на представянето на служителите в резултат от прилагането на предходните етапи. Показателите, които се оценяват са ефективност на работата, производителност, качество на изпълнението, постигане на поставените цели, създаване или участие в създаването на иновации, желание за професионално развитие и т.н. Резултатите са база за планиране на обучението и кариерното развитие.
Седми етап е за мотивация и кариерно развитие. Мотивацията се разглежда като комплекс от материални и нематериални фактори, към които се отнасят адекватно възнаграждение, социални придобивки, признание, баланс между професионален и личен живот, възможности за развитие. Изграждането на ясни кариерни пътеки повишава ангажираността и намалява текучеството.
Осмият етап разглежда задържането на ключови за организацията специалисти. Това се постига, чрез осигуряване на приемственост, гъвкави форми на заетост, отчитане на мнението на служителите при вземане на решения, развитие на организационната култура и т.н. 
В девети етап се дефинира управлението и съхранението на натрупаното организационно знание чрез използването на вътрешни бази данни, електронни библиотеки, програми за наставничество, обмен на добри практики, дигитални платформи. Така се намалява рискът от загуба на експертиза при напускане на ключови специалисти.
На десетият етап се оценява организационната устойчивост, като краен резултат от работата на модела. Нивото и се определя на база поддържането на висока производителност, привличане и задържане таланти, внедряване на иновации, управлява успешно промените, създава устойчиво конкурентно предимство.

	
	Етап
	Основна цел
	Очакван резултат

	1
	Прогнозиране
	Планиране на потребностите
	Ограничаване на кадровия дефицит

	2
	Подбор
	Привличане на таланти
	По-високо качество на персонала

	3
	Адаптация
	Бързо интегриране
	По-ниско ранно текучество

	4
	Обучение
	Развитие на компетентности
	Повишена производителност

	5
	Оценка
	Измерване на резултатите
	Ефективно управление

	6
	Мотивация
	Повишаване на ангажираността
	По-висока удовлетвореност

	7
	Задържане
	Намаляване на текучеството
	Стабилен човешки капитал

	8
	Управление на знанията
	Запазване на експертизата
	Организационно учене

	9
	Устойчивост
	Дългосрочно развитие
	Конкурентно предимство


Таблица 4. Основни елементи на предложеният модел.

Предложеният модел интегрира стратегическото управление на човешкия капитал с принципите на устойчивото развитие (Таблица 4). Той разглежда управлението на човешките ресурси като непрекъснат цикъл, а не като съвкупност от отделни функции. Поставя се акцент върху прогнозирането на бъдещите потребности от компетентности, което подпомага адаптацията към динамичните промени на пазара на труда. Управлението на знанията се дефинира като самостоятелен елемент за съхраняване на организационния интелект. Изгражда се механизъм за обратна връзка и непрекъснато усъвършенстване на процесите.

